# Eksempel på den gode ansøgning om tillæg til flytning af forsyningsledninger

En god ansøgning gør godkendelsesprocessen lettere for alle og nedbringer sagsbehandlingstiden. Eksemplerne er **vejledende**, idet der for fx mere komplicerede flytning af forsyningsledninger kan være behov for mere uddybning.

Som det fremgår af [indberetningsvejledningen til de økonomiske rammer](https://www.kfst.dk/vandtilsyn/vejledninger/), skal I for hvert projekt indsende følgende materiale, for at vi kan behandle ansøgningen:

1. **Forpligtet til at flytte forsyningsledninger**
   1. *Kort redegørelse for, hvorfor I har afholdt omkostningen*
   2. *Dokumentation for, at I er forpligtet til at flytte forsyningsledningerne, og at omkostningerne hertil er nødvendige*
2. **Nødvendige omkostninger eller erstatninger**
   1. *Omkostninger fordelt på drift, anlæg og finansielle*
   2. *Standardlevetiden på investeringer efter pris- og levetidskataloget (POLKA)*

Jeres ansøgning skal indeholde samtlige ovenstående punkter. Eksempler fremgår i det følgende.

Eksemplerne tager udgangspunkt i den gode ansøgning ved indberetning til de økonomiske rammer, som foretages i foråret. I eksemplet er der derfor taget udgangspunkt i, at omkostningerne *er* afholdt. Eksemplet kan også anvendes ved ansøgning om forhåndsgodkendelser. I disse tilfælde opgøres i stedet et budget over omkostningerne.

## Forpligtet til at flytte forsyningsledninger

Eksempel 1 (lovbestemt gæsteprincip):

Der skal etableres en ny motorvej mellem Stjerne By og Måne By. Vi har forsyningsledninger i det område, hvor motorvejen skal etableres. Vejdirektoratet ejer grunden. Det fremgår af vedhæftede brev fra Vejdirektoratet, at vi skal flytte vores forsyningsledninger, der ligger i området. Vi har desuden vedhæftet de relevante ledningsprotokoller.

Da vi er forpligtet til at flytte vores forsyningsledninger, har vi omkostninger forbundet hermed.

Eksempel 2 (ulovbestemt gæsteprincip):

Vi har en forsyningsledning beliggende på en privat grundejers ejendom. Da grundejeren skulle opføre en ny bygning på ejendommen, var vi nødt til at flytte ledningen. Der er ikke tinglyst nogen deklaration, som fraviger gæsteprincippet, og/eller udbetalt erstatning, hvorved vi skulle afholde omkostningen til flytningen. Det fremgår af vedhæftende e-mail fra grundejeren, at vi skulle flytte vores ledning.

## Nødvendige omkostninger eller erstatninger

Eksempel 1 (lovbestemt gæsteprincip):

Da vi er forpligtede, har vi flyttet vores ledninger, så de kom til at ligge langs den nye motorvej. I den forbindelse har vi haft nødvendige omkostninger i form af opgravning af de gamle forsyningsledninger og nedlæggelse af nye forsyningsledninger langs den nye motorvej.

Vores samlede anlægsomkostninger i forbindelse med flytningen af vores forsyningsledninger var 3.000.000 kr. Levetiden for vores investeringer er 75 år ifølge POLKA. Det betyder, at vores årlige lineære afskrivninger er 40.000 kr.

Alle omkostningerne er afholdt i 2018. Vi søger derfor i 2019 om et tillæg til vores økonomiske ramme for 2020.

Eksempel 2 (ulovbestemt gæsteprincip):

Da vi er forpligtet til at flytte vores forsyningsledning, har vi flyttet vores ledning. Vi skulle flytte vores ledning, så den kom til at ligge langs grundejerens ejendom. I den forbindelse har vi haft nødvendige omkostninger i form af opgravning af den gamle forsyningsledning og nedlæggelse af nye forsyningsledning langs grundejerens ejendom.

Vores samlede anlægsomkostninger i forbindelse med flytningen af vores forsyningsledninger var 3.000.000 kr. Levetiden for vores investeringer er 75 år ifølge POLKA. Det betyder, at vores årlige lineære afskrivninger er 40.000 kr.

Alle omkostningerne er afholdt i 2018. Vi søger derfor i 2019 om et tillæg til vores økonomiske ramme for 2020.